送宋仲安往虔州
作者：呂本中
朝代：宋

paragraphs: 已流之水不可以復回，已往之日不可以復來。
唯有野外籬邊之黄菊，年年歲歲見花開。
君如此菊不我厭，處處相逢同酒杯。
三年喪亂那可說，君頭已白我齒缺。
高才抑塞久未用，坐守松檜凌霜雪。
君今又作章貢游，我猶少忍住筠州。
破屋不憂遭鬼瞰，端坐或恐貽神羞。
求田問舍古所歎，敢有遠去惟身謀。
爲約嶺南三數子，明年乘興欲東流。